b'\n_START_ARTICLE_\nTvr\xc4\x91ava Sisak\n_START_SECTION_\nPovijesni pregled\n_START_PARAGRAPH_\nSisa\xc4\x8dku je tvr\xc4\x91avu je u 16. stolje\xc4\x87u na svom posjedu dao sagraditi Kaptol zagreba\xc4\x8dki, a do danas se ona sa\xc4\x8duvala u relativno dobrom stanju, i uz povremena obnavljanja je u funkciji. Izgra\xc4\x91ena je izme\xc4\x91u 1544. i 1550. godine, kako bi slu\xc5\xbeila za obranu kaptolskih pokupskih posjeda, te op\xc4\x87enito hrvatskog teritorija, od stalnih turskih oru\xc5\xbeanih nasrtaja._NEWLINE_Zabilje\xc5\xbeeno je de na \xc4\x8delu graditelja bio milanski majstor Petar de Mediolanus, a tesarske radove vodio je i nadgledao tesar Martin iz Zagreba. Tro\xc5\xa1kovi cjelokupne izgradnje su na kraju iznosili 3.365 forinti i 28 denara. U utvrdu je zatim smje\xc5\xa1tena vojna posada koja je bila pod zapovjedni\xc5\xa1tvom Kaptola, dok vojska pod kraljevim zapovjedni\xc5\xa1tvom nije u nju imala pristup._NEWLINE_Kada je 1591. godine Hasan-pa\xc5\xa1a Predojevi\xc4\x87 postao bosanski beglerbeg, poduzeo je nekoliko vojnih pohoda na sisa\xc4\x8dko podru\xc4\x8dje, ali nije imao dovoljno vojne mo\xc4\x87i da zauzme sam Sisak. Sredinom 1593. skupio je veliku vojsku od oko 12.000 ljudi i napao tvr\xc4\x91avu. Dana 22. lipnja 1593. do\xc5\xa1lo je do velike bitke u kojoj su hrvatsko-slovensko-austrijske snage porazile Predojevi\xc4\x87eve osmanske trupe, a sam Hasan-pa\xc5\xa1a izgubio \xc5\xbeivot._NEWLINE_Tvr\xc4\x91ava je tokom bitaka u sljede\xc4\x87im stolje\xc4\x87ima vi\xc5\xa1e puta o\xc5\xa1te\xc4\x87ivana i popravljana. Nakon 17. stolje\xc4\x87a opasnost od Turaka je bila mala, pa je objekt dobio i nove vlasnike, koji su se od tada nekoliko puta promijenili. Za vrijeme Drugog svjetskog rata pogo\xc4\x91en je granatama i jedan njegov dio je te\xc5\xa1ko o\xc5\xa1te\xc4\x87en, osobito sjeverozapadna kula. Nakon rata o\xc5\xa1te\xc4\x87eni dijelovi su obnovljeni, ali su nastala nova o\xc5\xa1te\xc4\x87enja tijekom Domovinskog rata. I ona su u me\xc4\x91uvremenu sanirana.\n_START_SECTION_\nTvr\xc4\x91ava danas\n_START_PARAGRAPH_\nDanas je sisa\xc4\x8dka tvr\xc4\x91ava spomenik najvi\xc5\xa1e kategorije i kulturno dobro nacionalnog zna\xc4\x8daja. Ona predstavlja jedan od rijetkih skoro potpuno o\xc4\x8duvanih primjeraka fortifikacijske arhitekture iz vremena Hrvatsko-turskih ratova. Prostorije sisa\xc4\x8dkog starog grada u novije vrijeme slu\xc5\xbee za smje\xc5\xa1taj muzejske gra\xc4\x91e Gradskog muzeja Sisak. U njemu se nalazi dio zbirki i odjela koje sisa\xc4\x8dki muzej posjeduje: arheolo\xc5\xa1ki, etnografski, kulturno-povijesni, numizmati\xc4\x8dki i galerijski.'